
Deviza és forint alapú jelzáloghitelek az árfolyamgát és a végtörlesztés tükrében

A fogyasztói társadalom kialakulásának köszönhetően a meglévő javak gyorsan elavulttá válnak, élettartamuk lerövidül így az emberek újabb jószágokat vásárolnak. Ezt a fogyasztás nem tudja minden háztartás a megtakarításaiból fedezni, ezért különböző pénzügyi szervezetektől igényelnek hitelt.
Számos hitelintézet széles termékskálájából választhatunk, ha hitelt szeretnénk igényelni. Ezek közül én egy magyarországi hitelintézet hitelkonstrukcióit választottam alapul. Dolgozatomban egy forinthitelt és két deviza alapú hitelt vizsgáltam. A hitelek alaptulajdonságai (felvétel időpontja, felvett összeg, futamidő, folyósítás módja, hitel fedezete, törlesztőrészlet kiszámításának módja, kamatperiódus, előtörlesztés lehetősége) megegyeztek, hogy az összehasonlítóság biztosított legyen. A deviza alapú hitelek esetében a svájci frank és az euró alapú hitel került összehasonlításra egymással, illetve egy forinthitellel. Azért ezt a két devizát választottam alapul, mert jelenleg hazánkban a deviza alapú hitellel rendelkező ügyfelek legtöbbje ebben a két devizában adósodott el.
Dolgozatom arra a kérdésre keres választ, hogy a jelenlegi gazdasági helyzetben, melyik hitel, milyen igénybevétele volt kedvezőbb egy adós számára a törlesztett összegek és a fennálló tartozások tükrében. Ezenkívül javaslatot teszek arra, hogy a nehéz helyzetbe került adósoknak érdemes-e igénybe venni az árfolyamgát és a végtörlesztés nyújtotta segítséget.
Elemzéseim során vizsgáltam az árfolyamváltozás havi törlesztőrészletre, fennálló hitelösszegre és az eddig törlesztett összegekre gyakorolt hatását. Vizsgálataimat 2005. július 1-je és 2012. október 1-je közötti időszak adatai támasztják alá.
A forinthitel állandóságával szemben a deviza alapú hitelek kedvezőbb konstrukciója és változékonysága áll. Egyértelműen megállapítottam, hogy a svájci frank alapú hitel kezdetben kedvező konstrukciói a közepesen változékony árfolyamváltozás hatására a legdrágább hitellé vált. Az euró alapú hitel, a vizsgálatok alapján, a forinthitelnél és a svájci frank alapú hitelnél is kedvezőbbnek bizonyult. Az állam által nyújtott árfolyamgát akkor kedvező, ha csak átmeneti fizetési gondok merültek fel a törlesztés adott időszakában és a jövőben biztosított a jobb pénzügyi helyzet. A végtörlesztés lehetősége volt a legkedvezőbb megoldás a deviza alapú hitel kiváltására, amennyiben az adósok ezt saját forrásból tudták finanszírozni, nem pedig egy másik (esetlegesen drágább) forinthitel felvételével.



